
### Hospodárska a sociálna rada

### Slovenskej republiky

## Ján Richter

## predseda

##  Bratislava 11.02.2013

 Číslo záznamu: 5781/2013

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 11.02.2013**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 238/2006 Z. z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov v znení neskorších predpisov

Predkladá: ÚJD SR

1. Návrh Plánu práce Hospodárskej a sociálnej rady na rok 2013

Predkladá: predseda HSR SR

1. Návrh zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predkladá: MPSVR SR

1. Návrh Vyhlášky Ministerstva práce, sociálnych vecí a rodiny Slovenskej republiky, ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností

Predkladá: MPSVR SR

1. Návrh zákona, ktorým sa mení a dopĺňa zákon č. 2/1991 Zb. o kolektívnom vyjednávaní v znení neskorších predpisov

Predkladá: MPSVR SR

1. Návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony

Predkladá: MS SR

1. Návrh zákona, ktorým sa mení a dopĺňa zákon č. 215/2006 Z. z. o odškodňovaní osôb poškodených násilnými trestnými činmi v znení zákona č. 79/2008 Z. z. a ktorým sa menia a dopĺňajú niektoré zákony

Predkladá: MS SR

1. Návrh zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predkladá: MZ SR

1. Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov

Predkladá: MZ SR

1. Návrh zákona, ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predkladá: MF SR, NBS

1. Rôzne

Rokovanie otvoril a viedol predseda rady pán Richter, ktorý privítal členov rady. Pán Manga za KOZ SR požiadal o zaradenie bodov číslo 3 a 5 na záver rokovania. S týmto návrhom súhlasili všetci sociálni partneri.

**K bodu 1**

Návrh zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 238/2006 Z. z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov v znení neskorších predpisov

Predmetný návrh zákona predniesol podpredseda Úradu jadrového dozoru SR pán Janko.

Stanovisko za KOZ SR predniesol pán Blahák, ktorý nemal k návrhu zákona žiadne pripomienky a odporučil ho na ďalšie legislatívne konanie.

Stanovisko za AZZZ SR predniesol pán Karlubík, ktorý dal slovo pánovi Tomekovi za ZZES, ktorý konkretizoval pripomienky, ktoré sú uvedené v písomnom stanovisku, hlavne upozornil na - navrhovanú zmenu vymedzenia subjektu, ktorý je oprávnený v SR ukladať rádioaktívne odpady alebo vyhoreté jadrové palivo (§ 3 ods. 9 zákona č. 541/2004 v znení neskorších predpisov)

 - navrhované zvýšenie príspevkov na výkon štátneho dozoru nad jadrovou bezpečnosťou (§ 34 zákona č. 541/2004 v znení neskorších predpisov)

Pán Božík za AZZZ SR naopak vyjadril kladné stanovisko k predloženému návrhu zákona.

Stanovisko za RÚZ predniesol pán Jusko, ktorý uviedol, že k uvedenému návrhu RÚZ v medzirezortnom pripomienkovom konaní nemala pripomienky, ale pridáva sa k stanovisku pána Tomeka a k pripomienke týkajúcej sa zvýšenia príspevkov na jadrový dozor. Predložený návrh RÚZ berie na vedomie s touto pripomienkou. RÚZ dúfa, že predložená novela v konečnom znení podporí vytváranie priaznivých podmienok pre rozvoj jadrovej energetiky v SR.

Stanovisko za ZMOS predniesol pán Dvonč, ktorý uviedol, že ZMOS odporúča predložený návrh zákona na ďalšie legislatívne konanie po akceptácií dvoch zásadných pripomienok, ktoré prezentoval:

1. ZMOS navrhla stanoviť termín do kedy má byť právnická osoba založená.

2. ZMOS je toho názoru, že je potrebné dopracovanie všeobecne záväzného právneho predpisu – vyhlášky č. 58/2006, ktorú vydal úrad a stanoviť podrobnosti a požiadavky na celý proces vyraďovania komplexne s dôrazom na bezpečnosť, s minimálnym dopadom na životné prostredie a aby celý proces bol aj ekonomicky akceptovateľný, prípadne zadať vypracovanie samostatného právneho predpisu, ktorý by sa zaoberal iba vyraďovaním jadrových energetických zariadení.

 K jednotlivým častiam:

1. K § 2 Vymedzenie niektorých pojmov

ZMOS navrhla v príslušnom ustanovení presne definovať pojem, kto je pôvodca rádioaktívneho odpadu (RaO).

2. K § 29 a § 30

ZMOS navrhla zmeniť § 29 a § 30 atómového zákona - zodpovednosť za jadrové škody a jej finančné krytie tak, aby každý občan v prípade maximálnej radiačnej havárie, v prípade, že musí natrvalo opustiť svoje bydlisko (dom, byt) bol v plnej miere odškodnený.

Odôvodnenie:

Suma na odškodnenie ako zodpovednosť za jadrovú haváriu ZMOS žiadala navýšiť z pôvodných 75 000 000 Eur na 3 000 000 000 Eur alebo zákonne garantovať každému občanovi poskytnutie bydliska po nutnom vysťahovaní v kategórii ubytovania, ktoré doposiaľ využíval a garantovať taktiež spoločenské a pracovné uplatnenie. Pri trvalých zdravotných následkoch odškodnenie spôsobené vplyvom radiačnej záťaže a doživotnú bezplatnú starostlivosť.

3. K § 29 a § 30

Okrem škody na majetku a zdraví ZMOS žiadala do zákona zadefinovať aj odškodnenie pri opustení pracovného prostredia, ktoré sa nachádza v ohrozenej zóne a to minimálne na dobu troch rokov vo výmere priemernej mesačnej mzde každého pracujúceho občana. ZMOS navrhla aby, garantom v rámci zodpovednosti za jadrové škody bola okrem prevádzkovateľa aj Slovenská republika.

Na pripomienky sociálnych partnerov reagoval podpredseda úradu pán Janko, ktorý sa snažil zdôvodniť navýšenia príspevku na činnosť úradu, ale sociálni partneri ani po vysvetlení nezmenili svoje stanoviská. Navýšenie príspevku podporil aj minister hospodárstva pán Malatinský. K definícii sa podpredseda úradu vyjadril, že je dostačujúca a zabezpečuje priestor, ktorý je potrebný. Po dlhšej diskusii sociálni partneri prijali nasledovné závery:

**Rada**

1. **nedospela k dohode z dôvodu nesúhlasu AZZZ SR a ZMOS,**
2. **RÚZ súhlasila s pripomienkou,**
3. **KOZ SR súhlasila bez pripomienok.**

**K bodu 2**

Návrh Plánu práce Hospodárskej a sociálnej rady na rok 2013

Predmetný návrh Plánu práce uviedol predseda rady pán Richter, ktorý prezentoval navrhnuté zmeny od rezortov:

**MŽP SR** – bod číslo 5 z decembra Program predchádzania vzniku odpadu presunúť na november

**MDVRR SR** – bod číslo 7 z apríla Návrh zákona o stavebných výrobkoch vypustiť (6.2.2013 vo vláde SR)

**MH SR** – bod číslo 3 z októbra Návrh Stratégie podpory exportu Slovenskej republiky na obdobie 2014 – 2020 presunúť na september

**MŠVVŠ SR** – bod číslo 12 z novembra Návrh zákona, ktorým sa mení a dopĺňa zákona č. 479/2008 Z. z. o organizovaní verejných telovýchovných podujatí, športových podujatí a turistických podujatí a o zmene a doplnení niektorých zákonov v znení neskorších predpisov vypustiť z dôvodu neaktuálnosti

* Zaradiť nový návrh zákona o športe do októbra

**MF SR –** bod číslo 5 z marca Návrh zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov presunúť na jún 2013

Stanovisko za KOZ SR predniesol pán Manga, ktorý uviedol, že KOZ SR odporúča, aby sa súčasťou rokovaní HSR SR po vzájomnej dohode stali aj poslanecké návrhy zákonov, najmä tie, ktoré zasahujú do pôvodne prerokovaných zákonov alebo zásadným spôsobom ovplyvňujú záujmy odborov a zamestnancov. KOZ SR ďalej navrhla, aby do rokovacieho poriadku HSR SR bolo prijaté pravidlo, ktorým sa bude limitovať počet materiálov prerokovávaných na jednom plenárnom zasadnutí tripartity na 15. KOZ SR odporučila Plán práce Hospodárskej a sociálnej rady SR na rok 2013 zobrať na vedomie.

K stanovisku KOZ SR sa vyjadril predseda rady pán Richter, ktorý uviedol, že HSR SR je konzultačným a dohodovacím orgánom vlády SR a nie NR SR. HSR SR nemá priestor ani mandát ovplyvňovať prijímanie poslaneckých návrhov. Neodporučil akceptovať obmedzenie KOZ SR - 15 materiálov prerokovať na jednom plenárnom zasadnutí. Na Predsedníctve HSR SR prípadne pred ním je priestor na požiadavky sociálnych partnerov zaradiť materiály do programu HSR SR alebo vypustiť materiály, ktoré nie sú potrebné na Pléne prerokovať.

Stanovisko za AZZZ SR predniesol pán Karlubík, ktorý odporučil schváliť návrh Plánu práce a súhlasil so stanoviskom predsedu rady.

Stanovisko za RÚZ predniesol pán Jusko, ktorý uviedol, že berie materiál na vedomie bez pripomienok aj s navrhnutými zmenami a súhlasil so stanoviskom predsedu rady, že program Plenárneho zasadnutia budeme spresňovať na Predsedníctve HSR SR.

Stanovisko za ZMOS predniesol pán Dvonč, ktorý odporučil schváliť návrh Plánu práce aj s navrhnutými zmenami.

**Záver**

**Rada**

1. **súhlasí s predloženým návrhom Plánu práce na rok 2013,**
2. **odporúča predkladateľom zabezpečiť plnenie úloh vyplývajúcich zo schváleného plánu práce.**

**K bodu 4**

Návrh Vyhlášky Ministerstva práce, sociálnych vecí a rodiny Slovenskej republiky, ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností

Predmetný návrh Vyhlášky predniesol minister PSVR SR pán Richter.

Stanovisko za AZZZ SR predniesol pán Karlubík, ktorý uviedol, že AZZZ SR berie návrh vyhlášky na vedomie a odporučil ju postúpiť na ďalšie konanie.

Stanovisko za KOZ SR predniesol pán Petroci, ktorý nemal k návrhu vyhlášky žiadne pripomienky a odporučil ju na ďalšie konanie.

Stanovisko za RÚZ predniesol pán Jusko, ktorý uviedol, že RÚZ k uvedenému návrhu predložila veľké množstvo pripomienok, niektoré z nich zásadné, ktoré boli v medzirezortnom pripomienkovom konaní prerokované a rozpory boli odstránené. Poďakoval za konštruktívne rokovanie a uviedol, že jedna z pripomienok podľa názoru RÚZ nebola dostatočne zapracovaná a preto ju RÚZ predkladá opätovne.

RÚZ navrhla vložiť do §5 nový odsek 6 v nasledovnom znení:

„Na začiatku pracovnej zmeny zodpovedná osoba preberie so všetkými zúčastnenými osobami technologický priebeh prác a upozorní na nebezpečenstvá a ohrozenia, ktoré sa v týchto prácach vyskytnú. O tomto vyhotoví písomný záznam v stavebnom denníku.“

Vyhotovenie písomného záznamu sa navrhuje s cieľom posilnenia BOZP a zlepšenie dokazovania zodpovednosti za prípadný pracovný úraz.

Pán Adamček za MPSVR SR akceptoval pripomienku RÚZ, ale navrhol jej miernu úpravu nasledovne do § 3 vložiť nový odsek 3, ktorý znie: „Na začiatku pracovnej zmeny zodpovedná osoba oboznámi osoby vykonávajúce stavebné práce s bezpečnými pracovnými postupmi a upozorní ich na nebezpečenstvá a ohrozenia; záznam o oboznámení sa uvedie v stavebnom denníku.“. Doterajší odsek 3 označiť ako odsek 4.

Pán Jusko akceptoval návrh MPSVR SR a súhlasil s ním bez pripomienok.

Stanovisko za ZMOS predniesol pán Dvonč, ktorý uviedol, že ZMOS k návrhu vyhlášky neuplatňuje žiadne zásadné pripomienky a odporúča ju na ďalšie konanie.

**Záver**

**Rada**

1. **súhlasí s predloženým návrhom vyhlášky bez pripomienok,**
2. **odporúča návrh vyhlášky na ďalšie konanie.**

**K bodu 6**

Návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony

Predmetný návrh zákona predniesol minister spravodlivosti SR pán Borec.

Stanovisko za AZZZ SR predniesol pán Karlubík, ktorý nemal k návrhu zákona žiadne pripomienky a odporučil ho na ďalšie legislatívne konanie.

Stanovisko za KOZ SR predniesol pán Lacko, ktorý nemal k návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Sirota, ktorý uviedol, že k uvedenému návrhu RÚZ v medzirezortnom pripomienkovom konaní nemala pripomienky. Predložený návrh RÚZ berie na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS k návrhu zákona neuplatňuje žiadne zásadné pripomienky a odporúča ho na ďalšie legislatívne konanie.

**Záver**

**Rada**

1. **súhlasí s predloženým návrhom zákona bez pripomienok,**
2. **odporúča návrh zákona na ďalšie legislatívne konanie.**

**K bodu 7**

Návrh zákona, ktorým sa mení a dopĺňa zákon č. 215/2006 Z. z. o odškodňovaní osôb poškodených násilnými trestnými činmi v znení zákona č. 79/2008 Z. z. a ktorým sa menia a dopĺňajú niektoré zákony

Predmetný návrh zákona predniesol minister spravodlivosti SR pán Borec.

Stanovisko za AZZZ SR predniesol pán Karlubík, ktorý nemal k návrhu zákona žiadne pripomienky a odporučil ho na ďalšie legislatívne konanie.

Stanovisko za KOZ SR predniesla pani Mayerová, ktorá nemala k návrhu zákona žiadne pripomienky a odporučila ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že k uvedenému návrhu RÚZ v medzirezortnom pripomienkovom konaní nemala pripomienky. Predložený návrh RÚZ berie na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS k návrhu zákona neuplatňuje žiadne zásadné pripomienky a odporúča ho na ďalšie legislatívne konanie.

**Záver**

**Rada**

1. **súhlasí s predloženým návrhom zákona bez pripomienok,**
2. **odporúča návrh zákona na ďalšie legislatívne konanie.**

**K bodu 8**

Návrh zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predmetný návrh zákona predniesol štátny tajomník Ministerstva zdravotníctva SR pán Čislák, ktorý informoval sociálnych partnerov, že pracovná služba sa pre prvú a druhú kategóriu ruší, čím je rozpor odstránený.

Stanovisko za AZZZ SR predniesol pán Machunka, ktorý uviedol, že všeobecné pripomienky sú uvedené v písomnom stanovisku a po informácii štátneho tajomníka, že sa ruší plošné zavedenie povinnosti zabezpečovať pracovnú zdravotnú službu AZZZ SR súhlasí s predloženým návrhom zákona s pripomienkami.

Stanovisko za KOZ SR predniesol pán Szalay, ktorý nemal k návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý nemal k návrhu zákona po korekcii žiadne pripomienky a odporučil ho na ďalšie legislatívne konanie.

Stanovisko za ZMOS predniesol pán Dvonč, ktorý uviedol, že ťažko je zaujať stanovisko, keď materiál nie je v podobe, ktorá išla na MPK. Pripomienky ZMOS sú podrobne uvedené v písomnom stanovisku a ZMOS súhlasí s návrhom zákona s pripomienkami.

**Záver**

**Rada**

1. **RÚZ a KOZ SR súhlasia s predloženým návrhom zákona bez pripomienok,**
2. **ZMOS a AZZZ SR súhlasia s pripomienkami,**
3. **odporúča návrh zákona na ďalšie legislatívne konanie.**

**K bodu 9**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov

Predmetný návrh nariadenia predniesol štátny tajomník Ministerstva zdravotníctva SR pán Čislák.

Stanovisko za AZZZ SR predniesol pán Karlubík, ktorý nemal k návrhu nariadenia žiadne pripomienky a odporučil ho na ďalšie konanie.

Stanovisko za KOZ SR predniesol pán Szalay, ktorý nemal k návrhu nariadenia žiadne pripomienky a odporučil ho na ďalšie konanie.

Stanovisko za RÚZ predniesol pán Jusko, ktorý uviedol, že k uvedenému návrhu RÚZ v medzirezortnom pripomienkovom konaní nemala pripomienky. Predložený návrh RÚZ berie na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS k návrhu nariadenia neuplatňuje žiadne zásadné pripomienky a odporúča ho na ďalšie konanie.

**Záver**

**Rada**

1. **súhlasí s predloženým návrhom nariadenia bez pripomienok,**
2. **odporúča návrh nariadenia na ďalšie konanie.**

**K bodu 10**

Návrh zákona, ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predmetný návrh zákona predniesol štátny tajomník MF SR pán Pellegrini.

Stanovisko za AZZZ SR predniesol pán Karlubík, ktorý nemal k návrhu zákona žiadne pripomienky a odporučil ho na ďalšie legislatívne konanie.

Stanovisko za KOZ SR predniesol pán Manga, ktorý nemal k návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že k uvedenému návrhu RÚZ v medzirezortnom pripomienkovom konaní nemala pripomienky. Predložený návrh RÚZ berie na vedomie s tým, že by mal byť návrh zákona konkrétne novelizačný bod 18 časť 22 prerokovaný s Bankovou asociáciou.

Štátny tajomník MF SR prisľúbil, že bude vedená diskusia aj s Asociáciou bánk.

Stanovisko za ZMOS predniesol pán Dvonč, ktorý uviedol, že ZMOS k návrhu zákona neuplatňuje žiadne zásadné pripomienky a odporúča ho na ďalšie legislatívne konanie.

**Záver**

**Rada**

1. **súhlasí s predloženým návrhom zákona s pripomienkou RÚZ,**
2. **odporúča návrh zákona na ďalšie legislatívne konanie.**

**K bodu 3**

Návrh zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predmetný návrh zákona predniesol minister PSVR SR pán Richter.

Stanovisko za KOZ SR predniesol pán Manga, ktorý uviedol, zásadnú pripomienku, ktorú sa nepodarilo odstrániť.

Na základe zvýšenia úrovne bezpečnosti a ochrany zdravia všetkých zamestnancov pracujúcich v rizikách 3 a 4. kategórie, nevhodného pracovného prostredia KOZ SR zásadne požaduje, aby bol z návrhu zákona č. 124/2006 Z. z. o BOZP v znení neskorších predpisov v § 11vypustený ods. 3.

Hluk, ale aj iné nebezpečné faktory 3. a 4. kategórie rizika pracovného prostredia chápe KOZ SR ako významný faktor pre vznik nároku na poskytovanie rekondičných pobytov. Ďalšie pripomienky KOZ SR sú uvedené v písomnom stanovisku.

Pán Jusko za RÚZ uviedol, aby platil návrh, ktorý bol vyjednaný v pracovnej skupine (novelou v navrhovanom znení sa skracuje počet požadovaných rokov nepretržitej práce zaradenej do tretej a štvrtej kategórie pri prvom nároku na poskytnutie rekondičného pobytu a skracuje sa počet pracovných zmien, ktoré je nutné odpracovať pre účely ďalšieho rekondičného pobytu) a aby sa neotvárali nové témy, lebo žiadne návrhy, ktoré budú zvyšovať náklady zamestnávateľov RÚZ nepodporí. Ak ostane návrh v podobe ako bol vyjednaný v pracovnej skupine RÚZ súhlasí bez pripomienok.

Návrh KOZ SR bol zo strany predkladateľa považovaný nad rámec návrhu zákona s ktorým ostatní sociálni partneri v pracovnej skupine nesúhlasili.

Stanovisko za AZZZ SR predniesol pán Machunka, ktorý uviedol, že AZZZ SR nesúhlasí s vrátením návrhu zákona do pôvodného stavu:

* nesúhlasí s doplnením § 7 odsekmi 8 a 9,
* navrhuje doplniť medzi faktory pracovného prostredia, pri ktorých nie je splnená podmienka účelnosti rekondičného pobytu, faktor ionizujúce žiarenie,
* navrhuje vypustiť novelizačné body týkajúce sa rekondičných pobytov,
* nesúhlasí s tým, aby po odobratí oprávnení na vykonávanie činností podľa zákona č. 124/2006 Z. z. a osvedčenia bezpečnostného technika bolo možné opätovne požiadať o ich vydanie až po uplynutí jedného roka.

Pán Karlubík požiadal o pridelenie slova pánovi Marcimu, ktorý navrhol nepožadovať oprávnenie na výchovu a vzdelávanie zamestnancov a vedúcich zamestnancov. V § 18 ods. 1 žiadal doplniť vetu „ak sa nedohodnú, zodpovedá každý sám v plnom rozsahu“. V § 18 ods. 3 požadoval vypustiť slovo „písomne“ z dôvodu, že nie vždy je možné pre urgentnosť služby vyhotovovať písomnú dohodu, táto podmienka je ťažko naplniteľná. Táto pripomienka bola predkladateľom akceptovaná a novela § 18 ods. 3 bude z návrhu zákona vypustená. Ostatné pripomienky AZZZ SR, ktoré sú podrobne uvedené v písomnom stanovisku boli predkladateľom vysvetlené, ale neboli akceptované.

Stanovisko za ZMOS predniesol pán Dvonč, ktorý uviedol, že ZMOS k návrhu zákona neuplatňuje žiadne zásadné pripomienky z dôvodu, že účinnosť sporných ustanovení bude až od 1.1.2014, to znamená, že nebudú zasahovať do záväzkov vyplývajúcich z Memoranda medzi Vládou SR a ZMOS. ZMOS odporúča návrh zákona na ďalšie legislatívne konanie.

Pre spresnenie predkladateľ uviedol, že účinnosť zákona je 1.7.2013, ale rekondičné pobyty a spôsobilosť je účinná od 1.1.2014.

Po dlhšej diskusii sociálni partneri dospeli k nasledovným záverom:

**Rada**

1. **nedospela k dohode z dôvodu nesúhlasu KOZ SR,**
2. **AZZZ SR súhlasí s predloženým návrhom zákona s pripomienkami,**
3. **RÚZ a ZMOS súhlasia bez pripomienok.**

**K bodu 5**

Návrh zákona, ktorým sa mení a dopĺňa zákon č. 2/1991 Zb. o kolektívnom vyjednávaní v znení neskorších predpisov

Predmetný návrh zákona predniesol minister PSVR SR pán Richter.

Stanovisko za KOZ SR predniesol pán Manga, ktorý uviedol zásadnú pripomienku: novelizovať zákon č. 580/2004 Z. z. o zdravotnom poistení a v § 11 ods. 3 na konci doplniť tieto slová „okrem neprítomnosti zamestnanca v práci z dôvodu jeho účasti na štrajku“.

Fyzická osoba sa na účely tohto zákona nepovažuje za zamestnanca v dňoch, v ktorých nepoberá príjem zo zárobkovej činnosti podľa § 10b ods. 1 písm. a) alebo v ktorých nie je fyzickou osobou podľa odseku 7 písm. m) a s). Zamestnancom nie je počas neospravedlnenej absencie v práci alebo počas neplateného voľna. Počas tohto obdobia zamestnávateľ neodvádza poistné a zamestnanec má povinnosť prihlásiť sa ako samoplatiteľ. Vzhľadom na zákon o kolektívnom vyjednávaní je potrebné doplniť § 11 ods. 3 podobne ako to bolo v zákone č. 461/2003 Z. z. o sociálnom poistení v platnom znení a pre účely zdravotného poistenia sa počas účasti na štrajku fyzická osoba považuje za zamestnanca. Zamestnanec má podľa Zákonníka práce nárok na voľno s náhradou mzdy alebo bez náhrady mzdy, je nelogické, aby uplatnenie tohto nároku malo za následok platiť zdravotné poistenie.

KOZ SR odporučila postúpiť zákon č. 2/1991 Zb. po zapracovaní uvedenej pripomienky do ďalšieho legislatívneho konania.

Predkladateľ uviedol, že pripomienka je uplatnená nad rámec predloženého návrhu zákona a jeho gestorom je MZ SR.

Stanovisko za AZZZ SR predniesol pán Machunka, ktorý uviedol, že AZZZ SR

* žiada, aby rozširovanie záväznosti kolektívnej zmluvy vyššieho stupňa bolo vykonávané len na základe spoločného písomného návrhu zmluvných strán kolektívnej zmluvy vyššieho stupňa a po súhlase zamestnávateľa, na ktorého má byť záväznosť kolektívnej zmluvy vyššieho stupňa rozšírená,
* žiada, aby rozširovanie záväznosti kolektívnej zmluvy kolektívnej zmluvy vyššieho stupňa nebolo možné až na úrovni divízie, ale aby rozširovanie bolo ponechané na úrovni skupiny,
* žiada posunúť účinnosť zákona na 1.1.2014.

AZZZ SR konštatovala, že návrh novely zákona prešiel viacerými prerokovaniami so zamestnávateľmi, takže technické pripomienky k predloženej novele nemala, naďalej ale namietala:

1. Zákon bol schválený v čase, keď sociálny dialóg a jeho účastníci fungovali iba v predstavách a je preto nutne nedokonalý napr. v časti ktorá sa týka štrajku. Rovnako, v našom zákonodarstve neexistuje presnejšia definícia ani mechanizmy pre sociálny dialóg, reprezentatívnosť, náklady s tým spojené atď. AZZZ SR uznáva, že vláda v tomto čase považuje za potrebné novelizovať zákon v rozsahu vládneho programu, ale považuje za potrebné aby navrhované uznesenie vlády o schválení novely, obsahovalo tiež úlohu pre MPSVR predložiť úplnú novelu tohto zákona do polroka roku 2014.
2. Rozširovanie KZ je zodpovednosťou vlády, ako nástroj na rozšírenie niektorých výsledkov sociálneho dialógu (KZVS) na iné oblasti zamestnávania. Sociálny partneri (autori kolektívnych zmlúv) sú zodpovední iba za svojich členov v mene ktorých KZ uzavreli, ale znášajú aj niektoré náklady rozširovania. Jasná deklarácia zodpovednosti vlády za tieto dopady chýba.
3. Chýba odhad dopadu (nákladov) na zamestnávateľov, hlavne súkromnú sféru. Z  podkladov, ktoré v minulosti vyhotovilo OZ KOVO, vieme, že rozdiel sociálnych nákladov v prepočte na mzdy medzi firmami s, a bez KZ je až 8%.

Stanovisko za RÚZ predniesol pán Jusko, ktorý uviedol, že RÚZ zásadne nesúhlasí s predloženým návrhom zákona a navrhuje, aby bol stiahnutý z legislatívneho procesu. K predloženému návrhu novely, v prípade, ak by novelu nebolo možné z legislatívneho procesu stiahnuť, RÚZ predložila pripomienky uvedené v písomnom stanovisku – 5 zásadných pripomienok. Dôvody uvedeného postoja RÚZ spočívajú v rozpore so základnými princípmi ústavného a súkromného práva ako aj v niektorých technických nedostatkoch predloženého návrhu. RÚZ zvažuje podanie návrhu na Ústavný súd. Pán Jusko uviedol ekonomické argumenty a riziká prijatia predloženého návrhu, lebo zvyšujú náklady zamestnávateľov.

RÚZ navrhla pripraviť a zahrnúť nový zákon o kolektívnom vyjednávaní do Legislatívneho plánu vlády SR na rok 2014.

Stanovisko za ZMOS predniesol pán Dvonč, ktorý uviedol, že ZMOS k návrhu zákona neuplatňuje žiadne zásadné pripomienky a odporúča ho na ďalšie legislatívne konanie.

Predkladateľ vysvetlil všetky pripomienky sociálnych partnerov a predseda rady konštatoval, že stanoviská sociálnych partnerov odrážajú záujmy skupín, ktoré zastupujú, uviedol, že bol dostatočný časový priestor na diskusiu a od ostatnej tripartity sa uskutočnili bipartitné, ale aj tripartitné rokovania, ktoré posunuli diskusiu ďalej. Ďalej uviedol, že ambíciou predkladateľa boli politické, ale aj ekonomické ciele s tým, že cieľom bolo dospieť ku kompromisu a rešpektovať medzinárodné zmluvy, ktorými je Slovenská republika viazaná. Nebráni sa ani prijatiu nového zákona. Po dlhšej diskusii boli prijaté nasledovné závery:

**Rada**

1. **nedospela k dohode z dôvodu nesúhlasu RÚZ a AZZZ SR,**
2. **KOZ SR a ZMOS súhlasia s predloženým návrhom zákona s pripomienkami.**

**K bodu 11**

Rôzne

Pán Jusko za RÚZ požiadal, aby HSR SR prerokovala Návrh zákona o odbytovom fonde, ktorého predkladateľom je MPRV SR. K návrhu RÚZ sa pridala aj AZZZ SR a pán Machunka uviedol, že už odišla písomná požiadavka s týmto obsahom. Sociálni partneri sa dohodli, že uvedený návrh zákona bude predmetom mimoriadnej HSR SR dňa 18.2.2013 o 9,00h na ÚV SR.

Predseda rady pán Richter poďakoval prítomným za účasť na rokovaní a ukončil ho.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady